ΑΠΌΦΑΣΗ 2005/81/ΚΕΠΠΑ ΤΟΥ ΣΥΜΒΟΥΛΊΟΥ της 31ης Ιανουαρίου 2005 σχετικά με την παράταση της θητείας του αρχηγού της αποστολής/αστυνομικού επιτρόπου της αστυνομικής αποστολής της Ευρωπαϊκής Ένωσης (ΑΑΕΕ) στη Βοσνία-Ερζεγοβίνη ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την Ευρωπαϊκή Ένωση, και ιδίως το άρθρο 23 παράγραφος 2, την κοινή δράση του Συμβουλίου 2002/210/ΚΕΠΠΑ, της 11ης Μαρτίου 2002, για την αστυνομική αποστολή της Ευρωπαϊκής Ένωσης (1) (ΑΑΕΕ), και ιδίως το άρθρο 4, την απόφαση του Συμβουλίου 2004/188/ΚΕΠΠΑ, της 23ης Φεβρουαρίου 2004, σχετικά με το διορισμό του αρχηγού αποστολής/αστυνομικού επιτρόπου της ΑΑΕΕ (2), Εκτιμώντας τα ακόλουθα: (1) Στις 23 Φεβρουαρίου 2004, το Συμβούλιο εξέδωσε την απόφαση 2004/188//ΚΕΠΠΑ για το διορισμό του κ. Bartholomew Kevin Carty ως αρχηγού αποστολής/αστυνομικού επιτρόπου της ΑΑΕΕ από 1ης Μαρτίου 2004 και για τη διάρκεια ενός έτους. (2) Η απόφαση 2004/188/ΚΕΠΠΑ λήγει την 1η Μαρτίου 2005. (3) Ο Γενικός Γραμματέας/Ύπατος Εκπρόσωπος πρότεινε την παράταση της θητείας του κ. Bartholomew Kevin Carty ως αρχηγού αποστολής/αστυνομικού επιτρόπου της ΑΑΕΕ έως τις 31 Δεκεμβρίου 2005. (4) Η θητεία του αρχηγού αποστολής/αστυνομικού επιτρόπου της ΑΑΕΕ θα πρέπει συνεπώς να παραταθεί, ΑΠΟΦΑΣΙΖΕΙ: Άρθρο 1 Παρατείνεται η θητεία του κ. Bartholomew Kevin Carty ως αρχηγού αποστολής/αστυνομικού επιτρόπου της ΑΑΕΕ έως την 31η Δεκεμβρίου 2005. Άρθρο 2 Η παρούσα απόφαση παράγει αποτελέσματα από την ημερομηνία έκδοσής της. Άρθρο 3 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, 31 Ιανουαρίου 2005.

[Source: multi_eurlex | Tokens: 1464]